Havnaa frustrert og lettet etter debutseieren
- Det er veldig deilig å være ferdig med debuten, men det var vanskelig at han hele tiden gikk lavt og skulel holde. Jeg er urutinert og vet ikke helt hvordan jeg skal takle det ennå, sier Havnaa til VG. Han innrømmer at han har følt presset i kjølvannet av proffdebuten. Hans avdøde far, Magne Havnaa, er til dags dato den eneste norske herrebokseren som har hatt en profesjonell VM-tittel i boksing. Kai Robin er godt vant med å bli sammenlignet med faren, men synes det var veldig spesielt å debutere. - Først blir filmen om pappa vist på TV med bilder fra VM-kampene hans, og så skal jeg opp i ringen og bokse min første kamp. Jeg er glad jeg er ferdig med det og at jeg vant såpass klart, sier 25-åringen. - Jeg kan love deg at jeg skal trene på å ta meg av motstandere som holder. Jeg må ta én ting av gangen, men det står høyt på lista, legger cruiservekteren til. Han fikk enorm støtte av publikum i Falconer Hall, og storesøster Tonje var i salen sammen med mor Turid. - Støtten var helt utrolig og jeg vil takke hver og en som heiet på meg. Det var veldig, veldig stort, sier Havnaa. - Gjorde det at du kanskje var litt ekstra ivrig oppe i ringen? - Ja, det satte seg helt sikkert litt i underbevisstheten for man vil så gjerne vise hva man er god for, sier Havnaa.Viasats bokseekspert Thomas Hansvoll er klokkeklar på at dommeren burde ha disket motstander Rudan. - Dommeren ødelegger på mange måter debuten for Kai Robin. Det skal ikke være lov å holde så mye som han gjorde. Det er utrolig at han ikke trakk poeng, og så mye som han holdt skulle han vært disket, mener Hansvoll. Promotor Kalle Sauerland var imponert over den enorme støtten Havnaa hadde i salen. - Det var en vanskelig kamp for ham. Når det gjelder all holdingen, så vil jeg bare si velkommen til proffboksingen. Slik kan det være, men Kai Robin viser at han har veldig mye i seg og han kommer til å bli en veldig underholdende bokser når han får trent mer og skaffet seg rutine, sier Sauerland til VG. - Når vil dere ha ham tilbake i ringen? - Så fort som mulig, og trolig tidlig neste år, sier Sauerland. Det er tre norske boksere til som skal i aksjon i København i kveld. Tim-Robin Lihaug bokser om WBOs VM-tittel for ungdommer, mens Alexander Hagen skal bokse en kamp han må vinne etter å ha tapt på knockout i september. Hagens kamp går på Viasat 4 fra kl. 21.00, mens Lihaug og Brækhus bokser på Viasats «pay-per-view»-kanal fra kl. 23.30.
Kai Robin Havnaa (25) tok en soleklar poengseier i proffdebuten mot kroaten Tomislav Rudan (32), men følte at motstanderen var mest opptatt av å ødelegge.